b'\n_START_ARTICLE_\nKevin De Bruyne\n_START_SECTION_\nAmmattilaisura\n_START_PARAGRAPH_\nDe Bruyne edusti juniorina Genti\xc3\xa4 ja Genki\xc3\xa4. Genkin edustusjoukkueeseen h\xc3\xa4n nousi vuonna 2008. De Bruyne ehti voittaa joukkueen kolmannen Belgian-mestaruuden kaudella 2010\xe2\x80\x932011, kunnes Englannin Valioliigan suurseura Chelsea osti h\xc3\xa4net tammikuussa 2012 arvioiden mukaan 8,3 miljoonan euron siirtosummalla. _NEWLINE_De Bruyne teki Chelsean kanssa viisi ja puoli vuotta kattavan sopimuksen, josta ensimm\xc3\xa4iset puoli vuotta h\xc3\xa4n jatkoi Genkiss\xc3\xa4 lainasopimuksella. Elokuussa 2012 Chelsea lainasi De Bruynen kaudeksi Werder Bremeniin, jossa h\xc3\xa4n pelasi 33 Bundesliigaottelua, tehden kymmenen maalia ja antaen yhdeks\xc3\xa4n maalisy\xc3\xb6tt\xc3\xb6\xc3\xa4. _NEWLINE_Chelseassa De Bruyne ei miss\xc3\xa4\xc3\xa4n vaiheessa onnistunut vakiinnuttamaan paikkaa pelaavassa kokoonpanossa, ja tammikuussa 2014 h\xc3\xa4net myytiin Wolfsburgiin, arviolta 19,5 miljoonan euron siirtosummalla. H\xc3\xa4net valittiin Bundesliigan parhaaksi pelaajaksi kaudella 2014\xe2\x80\x932015. H\xc3\xa4n teki kauden liigaotteluissa kymmenen maalia ja syotti 21, mik\xc3\xa4 oli uusi Bundesliigan sy\xc3\xb6tt\xc3\xb6enn\xc3\xa4tys. Wolfsburg sijoittui sarjassa toiseksi. Wolfsbug voitti samalla kaudella Saksan cupin ja De Bruyne teki loppuottelun voittomaalin. H\xc3\xa4n voitti samana vuonna my\xc3\xb6s Saksan supercupin. H\xc3\xa4n pelasi Wolfsburgissa kaikkiaan 52 p\xc3\xa4\xc3\xa4sarjaottelua, joissa teki 13 ja sy\xc3\xb6tti 27 maalia._NEWLINE_Elokuussa 2015 Manchester City hankki De Bruynen arviolta 75 miljoonan euron siirtosummalla. H\xc3\xa4nest\xc3\xa4 tuli n\xc3\xa4in Cityn siihenastinen enn\xc3\xa4tysostos. H\xc3\xa4n voitti Cityss\xc3\xa4 liigacupin 2016. Valioliigassa h\xc3\xa4n teki avauskaudellaan seitsem\xc3\xa4n ja sy\xc3\xb6tti yhdeks\xc3\xa4n maalia. Seuraavalla kaudella h\xc3\xa4n teki Valioliigassa kuusi maalia ja sy\xc3\xb6tti 21. Kaudella 2017\xe2\x80\x932018 De Bruyne voitti Valioliigan ja Liigacupin mestaruudet. H\xc3\xa4n teki liigakaudella kahdeksan ja sy\xc3\xb6tti 16 maalia. H\xc3\xa4net valittiin Valioliigan t\xc3\xa4hdist\xc3\xb6joukkueeseen ja kauden toiseksi parhaaksi pelaajaksi._NEWLINE_De Bruyne k\xc3\xa4rsi lukuisista loukkaantumisista kaudella 2018\xe2\x88\x922019. H\xc3\xa4n pelasi Valioliigassa 19 ottelua, joissa teki kaksi maalia. H\xc3\xa4n voitti Valioliigan, FA-cupin ja Liigacupin mestaruudet.\n_START_SECTION_\nMaajoukkueura\n_START_PARAGRAPH_\nDe Bruyne valittiin Belgian A-maajoukkueeseen ensimm\xc3\xa4isen kerran yst\xc3\xa4vyysotteluun Bulgariaa vastaan toukokuussa 2010. Kent\xc3\xa4lle h\xc3\xa4n p\xc3\xa4\xc3\xa4si ensimm\xc3\xa4isen kerran yst\xc3\xa4vyysottelussa Suomea vastaan saman vuoden elokuussa. Ensimm\xc3\xa4isen arvokilpailujen karsintaottelunsa h\xc3\xa4n pelasi MM-karsintaottelussa Walesia vastaan syyskuussa 2012. Ensimm\xc3\xa4isen maaottelumaalinsa h\xc3\xa4n teki MM-karsintapeliss\xc3\xa4 Serbiaa vastaan saman vuoden lokakuussa._NEWLINE_Kes\xc3\xa4n 2014 jalkapallon MM-kisoissa De Bruyne oli isossa roolissa Belgian joukkueessa, kun maa eteni kahdeksan parhaan joukkoon ensimm\xc3\xa4ist\xc3\xa4 kertaa 28 vuoteen. H\xc3\xa4n pelasi kisoissa nelj\xc3\xa4 ottelua. EM-kilpailuissa 2016 h\xc3\xa4n pelasi puoliv\xc3\xa4lieriss\xc3\xa4 karsiutuneen Belgian kaikki viisi ottelua._NEWLINE_De Bruyne pelasi kuusi ottelua Belgian saavuttaessa pronssia Ven\xc3\xa4j\xc3\xa4n MM-kilpailuissa 2018. H\xc3\xa4n teki voittomaalin puoliv\xc3\xa4lier\xc3\xa4ottelussa Brasiliaa vastaan ja h\xc3\xa4net valittiin FIFA.comin \xc3\xa4\xc3\xa4nestyksess\xc3\xa4 kisojen unelmajoukkueeseen._NEWLINE_De Bruyne on pelannut joulukuuhun 2018 menness\xc3\xa4 Belgian maajoukkueessa kaikkiaan 68 A-maaottelua, joissa h\xc3\xa4n on tehnyt 15 maalia.'